google/wiki40b huggingface dataset:
Manilaid

Manilaid (av lokalbefolkningen kalt Manija, svensk: Mannö  eller Magnusholm, tysk: Manja) er en øy i Estland. Øya ligger sørvest for Pärnu, 1 km fra fastlandet. Manilaid har et areal på 1,87 km² og en befolkning på 43. Øya er en del av Pärnu fylke og Tõstamaa kommune.
Manilaid var ubebodd fram til 1933. I 1930-årene var naboøya Kihnu overbefolket, og mange av innbyggerne flyttet til Manilaid. På det meste bodde over 150 mennesker på Manilaid, og samfunnet på øya blomstret. I Sovjet-tiden sank imidlertid folketallet på øya.
Manilaid har fergeforbindelse med Kihnu og Munalaiu på fastlandet. Om vinteren er Rigabukta frosset og kan krysses til fots eller med bil.
Sørvest på Manilaid er et fyr, bygd i 1933.
Årsdøgntrafikk

Årsdøgntrafikk, forkortet ÅDT, er i prinsippet summen av antall kjøretøy som passerer et punkt på en vegstrekning (for begge retninger sammenlagt) gjennom året, dividert på årets dager, altså et gjennomsnittstall for daglig trafikkmengde. ÅDT beregnes normalt ut fra trafikktellinger på ulike dager gjennom året. Tellepunkt med automatiske telleapparater beregner nøyaktig ÅDT. Tellinger kan også foretas på basis av antall passeringer av bomstasjoner.
Virkedøgntrafikk omfatter virkedager og beregnes på samme måte som ÅDT. ÅDT-T betyr årsdøgnstrafikk, tunge kjøretøy (registrert/tillatt totalvekt > 3,5 tonn). Dette er ofte en viktig parameter fordi tunge kjøretøy sliter mye på veibanen, selv om slitasjen øker meget sterkt med tyngden.
ÅDT danner grunnlaget for klassifisering av ny veg i vegnormalsystemet til Statens vegvesen (dvs. hvilken standard (bredde, utforming, sikkerhetskrav m.v.) vegen skal ha). ÅDT brukes også som et grunnlag for å kalkulere drift- og vedlikeholdsutgiftene på vegstrekninger, og behovet for omlegginger, utvidelser og standardendringer. Etter Vegdirektoratets forslag til nye norske veinormaler er det for eksempel satt en ÅDT-grense som utløser krav om 4-felts motorvei. Den er pr. 1. januar 2012 på ÅDT = 12 000.
ÅDT gir et ufullstendig bilde av transportarbeidet på veien – både fordi en bil med én person teller likt med for eksempel en buss med 50 eller 100 passasjerer, og fordi syklister og fotgjengere ikke medregnes. Sykkeltrafikk og gangtrafikk telles noen få steder.
Veiens ÅDT brukes – sammen med andel tunge kjøretøy, gjennomsnittsfart, stigning/fall, topografi, andelen piggdekk og andelen våt/tørr veibane til å beregne støyen langs veien, bl.a. ved uttegning av støykart.
Antakya-stelen

Antakya-stelen stammer fra assyrisk tid og ble funnet i en forstad til Antakya, den gamle Antiochia ad Orontem. Den ble oppstilt av den assyriske konge Adad-nirari III (810-781). På stelens øvre halvdel er kongen selv og hans general Šamši-ilu fremstilt ved siden av en søyle. Nedre halvdel har en innskript på fire avsnitt.
Stelen står i Antakyas arkeologiske museum.
VM i fotball for kvinner 2019 – Gruppe B

Gruppe B i verdensmesterskapet i fotball for kvinner 2019 består av fire lag: Kina, Spania, Sør-Afrika og Tyskland. Kampene spilles på følgende datoer: lørdag 8. juni, onsdag 12. juni, torsdag 13. juni og mandag 17. juni. De to beste lagene gikk direkte videre til åttendedelsfinalene, mens treeren gikk videre som en av de fire beste treerne.
NOU 1989: 5, Hermansen-utvalget

NOU 1989:5 En bedre organisert stat er en norsk offentlig utredning (NOU) fra et utvalg som ble oppnevnt ved kongelig resolusjon 16. januar 1987. Utredningen ble avgitt til Forbruker- og administrasjonsdepartementet 17. mars 1989.  Utvalget ble ledet av Tormod Hermansen, og det blir gjerne referert til som Hermansen-utvalget. Øvrige medlemmer av utvalget var Anne Kari Lande Hasle, Knut Bartnes, Christian Hambro, Thor-Erik Johansen, Tore Lindholt, Anni Milward, Johan P. Olsen, Ragnhild Sohlberg, Vidar Oma Steine og Aud Watnebryn.
NOU 1989:5 En bedre organisert stat la grunnlaget for deregulering innenfor energi-, tele-, og postsektorene.
Høyre-politiker Torbjørn Røe Isaksen omtalte rapporten fra Hermansen-utvalget som «New Public Managements moderdokument».
I en artikkelserie i Morgenbladet i 2014 ble denne utredningen kåret til norgeshistoriens mest innflytelsesrike NOU-rapport.
Til 25-årsjubileet for rapporten skrev Hermansen sammen med Inger Marie Stigen Ble det en bedre organisert stat?
Brønnøy Innebandyklubb

Historie

Brønnøy Innebandyklubb ble stiftet i januar 2011. Tanken bak var at man skulle kunne få muligheten til å spille i serie også i Brønnøysund.
Allerede i debutsesongen vant Brønnøy Innebandyklubb seriegull i 2. divisjon avd Helgeland/Salten etter at 11 av 12 kamper endte med seier.
I klubbens andre sesong ble det etablert damelag. Damelaget endte på tredjeplass i sin debutsesong i 1. divisjon damer Nord-Norge, avdeling sør. 
Sesongen 2012/2013 dominerte Brønnøy Innebandyklubb ytterligere i 2. divisjon Helgeland/Salten og gikk ubeseiret gjennom sesongen med 12 av 12 seiere. Sesongen etter, 2013/2014, godtok de opprykket til 1. divisjon, og slo eliteserialget Harstad Innebandyklubb 9-5 i debutkampen på hjemmebane.
Styggmann

Sagn

Et gammelt sagn forteller at det bodde et troll i fjellet Styggemann. Trollet mislikte sterkt at folk gikk rundt hjemmet hans og forstyrret han. Derfor lå trollet på toppen og fulgte med. Hver gang det kom noen for nære, kastet han en stein nedover. Går du i dag stien til Sørmyrseter, kan du fortsatt se mange av disse steinene. Trollet var bare ute i gråvær, men en gang ble det overrasket av sol. Da ble trollet forsteinet der på toppen av fjellet. Ser man fra den rette kanten og på litt avstand, kan en ifølge sagnet se både nese, munn og hake til den det forsteinede trollet; den stygge mannen.
Challengerekspedisjonen

Challengerekspedisjonen var en vitenskapelig ekspedisjon som utførtes 1872–1876, hvilken la grunnen for oseanografien. 
Ekspedisjonen ble ledet av skotten Charles Wyville Thomson, og Royal Society hadde overtalt Royal Navy å la ham anvende deres skip HMS «Challenger». Skipet ble utrustet i årene 1870-1872 med kjemiske og naturvitenskapelige laboratorier.
Skipet seilte fra Portsmouth, England, 21. desember 1872, under kaptein George Nares. Wyville Thomson bestemte selv ferden, og skipet reiste 70 000 miles under årene. Resultatene publisertes i Report Of The Scientific Results of the Exploring Voyage of H.M.S. Challenger during the years 1873-76, hvilken, sammen med andre oppdaget, identifiserte og katalogiserte 4000 dengang ukjente dyrearter. John Murray beskrev rapporten som ”det største framsteget for vitenskapen på vår planet siden de hyllet oppdagelsene fra 1400- og 1500-tallet.” Havforskeren T.R.R.Stebbing beskrev i 1888 en rekke krepsdyr på basis av funnene som ble gjort.
Romskipet Challenger oppkaltes etter HMS «Challenger».
Valdobbiadene

Valdobbiadene er en by i provinsen Treviso i Veneto i Italia. Valdobbiadene er et område med mange vinranker, hvor det blant annet produseres prosecco Conegliano–Valdobbiadene, en tørr musserende hvitvin. Vinmarkene i Valdobbiadene og nabokommunen Conegliano ble i 2019 oppført på Unescos verdensarvliste.
Augustus triumfbue (Forum Romanum)

Augustus triumfbue (Arcus Augusti) var en triumfbue på Forum Romanum i Roma. Den ble oppført i 29 f.Kr. for å minnes Augustus' seier i slaget ved Actium over Marcus Antonius og Kleopatra i 31 f.Kr.
Buen gikk over veien mellom Castor og Pollux-templet og Julius Cæsars tempel, nær Vestatempelet.
En stor inskripsjon ble funnet på det samme stedet i 1546, med en dedikasjon til Augustus, slik at identifikasjon av buen er sikker.
Veldig lite finnes igjen av selve buen, men utseende er kjent fra mynter fra perioden. Denne hadde tre passasjer, den første av denne typen buer i Roma, og tjente som modell for Septimius Severus-buen, som igjen var modell for den seinere oppførte Konstantinbuen.
Augustus bygget også en rekke triumfbuer andre steder.
Kaarpunter

Kaarpunter er en nederlandsk betegnelse på en punter med en brønn fylt med vann midtskips for å kunne frakte levende fisk etter fangsten. 
Mellom spantene ble det reist tverrgående skott som det deretter ble lagt et dekk over. På noen av punterbåtene hendte det at masten hvilte mot brønne, som også ble benyttet som sitteplass for en ekstra roer. Den nederlandske brønnen, betegnet som kaar, er boret med hull gjennom bunnen og sidene med den eneste åpningen i toppen i en firkantet boks.
Hemnskjela

Hemnskjela er en øy i Snillfjord kommune i Trøndelag. Øya ligger like ved Sunde, og de to stedene var tidligere knyttet sammen ved hjelp av fergesambandet Sunde–Hemnskjel–Sandstad. I 1994 ble øya landfast både med fastlandet ved hjelp av Hemnskjelbrua, og med Hitra da Hitratunnelen åpnet.
Hemnskjela er 4,6 km² stor og har vel 100 innbyggere. Historisk har folketallet vært betydelig høyere og var på begynnelsen av 1900-tallet vel 250. Terrenget er fjell og myr.
Funn av gjenstander fra 12 000 år tilbake viser at øyas historie går tilbake til eldre steinalder. Funn av flintgjenstander viser at området var en del av Fosnakulturen.
For vel 1100 år siden gravde en rik mann ned «Hemnskjelskatten» som ble gjenfunnet i 1952. Funnet er et av de mest verdifulle samlinger av gull- og sølvsmykker som er funnet i Norge. En halsring av sølv veier 555 gram.
På øya finnes også flere tidligere anlegg fra andre verdenskrig. Fra 1941 fantes hovedkvarteret for hele Artillerie Gruppe Drontheim – West her, samt de to batteriene Heeres-Küsten-Batterie 21/975 Hevnskjöl – Süd og Heeres-Küsten-Batterie 23/975 Hevnskjöl – Nord. Befestningene var en del av den tyske Atlanterhavsvollen. På det meste huset øya mellom 600 og 800 tyske soldater, samt 100 russiske krigsfanger.
19. juli 1929 gikk den egyptiske lystyachten «Naz Perwer» på grunn på Ystholmen og sank i løpet av få minutter. Den egyptiske prinsen, prinsessen samt deres følge og båtens mannskap og tjenere og to norske loser, til sammen 39 personer, ble berget; bare en omkom, tømreren Hussein Al Dine som i dag ligger begravd på Rottem kirkegård. Skipet ble senere hevet og hugget opp.
Fra 1. januar 2020 slås Hemnskjela sammen med Hitra kommune.
Afrikamesterskapet i fotball for kvinner 2006

Kvalifisering

Titalt hadde 22 landslag meldt seg på kvalifiseringen. Kvalifiseringen var i to runder. Første runde var mellom de 16 dårligst rankede landslagene, som ble plassert i par mot hverandre. Vinnerne møtte deretter 6 seedede lag til spill om de 7 ledige plassene (Nigeria var sikret plass som arrangør).

Sluttspillet

Sluttspillet ble spilt mellom 28. oktober og 11. november 2006. Lagene ble fordelt i to grupper, A og B.
Dinesmesse

Dinesmesse, også kalt Deinets dag, er en merkedag som faller på datoen 9. oktober. Dagen har navn etter den hellige Dionysius av Paris, som led martyrdøden en gang rundt 250–270 e.Kr. 
Ifølge gammel tro kunne man den dagen vente sterk vind, slik at det siste løvet blåste av trærne. Dagen er avmerket på den norske primstaven med en fisk, et flagg eller en bispestav.
Åsane Billag

Vekst

Billaget opplevde sterk vekst da utbyggingen i Åsane skjøt fart på 1970-tallet. Selskapet utviklet seg da fra et typisk bygdeselskap til et forstadsselskap. I 1978 flyttet billaget fra sitt gamle tilholdssted i Ervik til nye kontor- og verkstedsfasiliteter på Nyborg. Da var allerede Arna-avdelingen til det BNR-kontrollerte selskapet Arna og Osterøy Billag innlemmet, med sine ruter mellom (Garnes-)Indre Arna-Ytre Arna-Bergen over Åsane.

Ruteområdet

Åsane Billag AS hadde enerett på all persontransport i rute i gamle Åsane kommune og mellom denne og Bergen. På 1970-tallet fikk selskapet også enerett på bussruter til Indre Arna via Åsane. 
Rosenkrantzgaten var i mange år selskapets endeholdeplass i Bergen sentrum til de tok i bruk Bergen Busstasjon i 1959. Rutene som gikk rundt Eidsvågneset brukte Rosenkrantzgaten som endeholdeplass i sentrum fram til 1980-tallet.
I Åsane var den første endeholdeplassen Vågsbotn. I siste driftsår hadde selskapet også ruter via Eidsvågneset til Eidsvåg og gjennom Eidsvågstunnelen til Jordal, Selvik, Nedre Åstveit, Bekkjarvik, Vidalen om Hesthaugvegen, Støbotn om Morvik/Tertnes, Skinstø, Rolland, Flaktveit, Vågsrinden, Salhus om Salhusvegen, Salhus om Steinestø, Breistein, Indre Arna om Ytre Arna og Hetlebakken. Selskapet hadde i mange år ruter til Hjortland, og i svært korte perioder til Spondalen, Kyrkjestien og fra Ytre Arna via Kvamme til Indre Arna.
Pendelruten mellom Flaktveit og Midtun/Kokstad/Flyplassen ble etablert på slutten av 1970-tallet i samarbeid med Bilruta Fana-Os-Milde (FOM). Denne avviklet trafikk på hele strekningen, men kunne ikke avvikle lokaltrafikk innen Bergen Sporveis konsesjonsområde (det vil si ikke mellom de tidligere kommunegrensene til Åsane kommune og Fana kommune). I tillegg til dette hadde billaget arbeidsruter mellom ruteområdet sitt og Haukeland Universitetssjukehus.
Koromandelkysten

Koromandelkysten er kystlinjen sørøst på den indiske halvøy, mellom de østlige Ghatfjellene i vest, og Bengalbukten ved Det indiske hav i øst. Kyststripen strekker seg fra et nes i Andhra Pradesh i nord, ned til Kanyakumari i sør, med grenser til Utkalslettene i nord, og Kaverideltaet i sør. Nordvestkysten av Sri Lanka kan også omfattes i den større definisjonen av Koromandelkysten. Koromandelkysten omfatter kyststrekninger i delstatene Tamil Nadu og Andhra Pradesh og forbundsterritoriet Pondicherry. Kystområdet strekker seg over ca. 22800 km².
Navnet antas å være avledet av det tamilske «Chola Mandal», som betyr «Cholaenes land/område (mandalam)». Oppigjennom historien har også kysten blitt kjent som «templenes land», grunnet den høye konsentrasjonen av templer.
Havnebyen Trankebar (Tranquebar), som tidligere var en dansk koloni, ligger på Koromandelkysten. Det gjør også storbyen Chennai (tidligere Madras).
Den 26. desember 2004 ble kysten rammet av tsunamier utløst av en rekke undersjøiske jordskjelv langs en linje fra vest for Sumatra til Andamanene. (Se Jordskjelvet i Indiahavet 2004). Særlig Nagapattinam-distriktet ble hardt rammet – antagelig er rundt 60 perosent av de omkomne på/ved det indiske fastland fra dette ene distriktet av Tamil Nadu.
Hver gang vi møtes

Sesong 1

Etter første episode der Vinni fremførte Halvdan Sivertsens 25 år gamle sang «Sommerfuggel i vinterland», gikk sangen til topps på iTunes. Musikken ble utgitt på musikkalbumet Hver gang vi møtes på plateselskapet EMI etter at programserien ble ferdigvist.

Sesong 2

Deltakerne for sesong 2, i 2013, var: Anita Skorgan, Morten Abel, Marion Ravn, Lene Marlin, Ole Paus, Magnus Grønneberg, og Kurt Nilsen. Som i første sesong er hvert av de syv programmene dedikert en av artistene.

Sesong 3

Deltakerne for sesong 3, i 2014, var: Øivind «Elg» Elgenes, Simone Eriksrud, Sigvart Dagsland, Alexander Rybak, Samsaya, Anneli Drecker og Lars Lillo-Stenberg.

Sesong 4

Deltakerne for sesong 4, i 2015, var: OnklP, Inger Lise Rypdal, Jonas Fjeld, Bjarne Brøndbo, Lene Nystrøm, Thom Hell og Silje Nergaard.

Sesong 5

Deltakerne for sesong 5, i 2016, var: Wenche Myhre, Jørn Hoel, Henning Kvitnes, Unni Wilhelmsen, Ravi, Eva Weel Skram og Admiral P.

Sesong 6

Deltakerne for Sesong 6, i 2017, var: Eldar Vågan, Ida Maria, Esben Selvig, Benny Borg, Åse Kleveland, Margaret Berger og Hanne Sørvaag.

Sesong 7

I sesong 7, i 2018, deltok Tshawe Baqwa, Tone Damli Aaberge, Silya Nymoen, Christel Alsos, Hans Petter Aaserud, Tor Endresen og Claudia Scott.

Sesong 8

I sesong 8 deltok Lars Bremnes, Trine Rein, Tom Mathisen, Maria Haukaas Mittet, Katastrofe, Sol Heilo og Elisabeth Andreassen. Maria Haukaas Mittet har sunget Lars Bremnes før, i Stjernekamp, med Bremnes i ekspertpanelet.

Sesong 9

I sesong 9 deltar Odd Nordstoga, Aslag Haugen, Linnea Dale, Chris Holsten, Frida Ånnevik, Morgan Sulele og Tuva Syvertsen.
Yibin

Yibin (Forenklet kinesisk: 宜宾; tradisjonell kinesisk: 宜賓; pinyin: Yíbīn, tidligere Suibu) er en by på prefekturnivå i provinsen Sichuan i det vestlige Kina. 
Befolkningen anslås (2005) til 5,18 millioner.

Kulturminner

De gamle bygninger på Zhenwu Shan (daoistiske templer fra Ming-dynastiet, og annet) (真武山古建筑群, Zhenwǔshān gǔ jiànzhùqún), Huangsan-klippegravene (黄伞崖墓群, Huángsǎn yámùqún), Shichengshan-klippegravene fra Song- til Ming-tiden (石城山崖墓群, Shíchéng shān yámùqún), Xuanluo-hallen (旋螺殿, Xuánluó diàn) og det tidligere sete for det kinesiske arkitekturselskap (中国营造学社旧址, Zhōngguó yíngzào xuéshè jiùzhǐ) er oppført på Folkerepublikken Kinas liste over kulturminner.
Pave Benedikt XVIs apostoliske reise til Spania, 2006

Pave Benedikt XVI vil etter invitasjon fra kong Juan Carlos mellom 8. og 9. juli besøke Valencia i Spania i forbindelse med den katolske kirkes verdensfamilietreff. Det er hans tredje apostoliske reise utenfor Italia.
Paven vil bl.a. møte spanske biskoper, det spanske kongeparet og statsministeren.
U av Goryeo

Historisk bakgrunn

På 1200-tallet hadde soldater fra Mongolriket invadert Kina, og etablert Yuan-dynastiet i 1271. Etter en serie mongolinvasjoner, kapitulerte Goryeo til slutt og inngikk en fredsavtale med Yuan-Kina. Samtidig hadde Ming-Kina vokst seg mektig utover på 1300-tallet og hadde begynt å slå tilbake styrker fra Yuan-Kina. På 1350-tallet hadde Goryeo vunnet tilbake sine nordlige områder, deriblant Liaodongregionen.

Fødsel

Kildene sier at U er sønn av Banya, Shin Don's husholder. Hans navn som barn var Monino (Buddhas tjener). På grunn av intens debatt knyttet til hans fødsel, levde han utenfor kongepalasset. Etter Shin Dons død i 1371 flyttet han inn på palasset og fikk navnet U. Der ble han erklært som sønn av kong Gongmin og Lady Han.

Veien til trona

En høyere tjenestemann og militærhelt, Yi In-im, ledet i 1374 en liten anti-Ming fraksjon som drepte kong Gongmin.
Gruppen fikk tronet den 11 år gammel gutten til kong U, som Gongmins etterfølger. Gutten som etter sigende hadde vært født av en slavekvinne. Kineserne var mistenksomme på grunn av Gongmins plutselige og uventede død, og var tvilsomme til legitimiteten til den nye kongen.

Diplomatiske spenninger

Disse spenningene eksisterte fremdeles da Ming-Kina i 1388, bestemte seg for å sette opp en kommandopost i Ch'ollyeong helt sør på Hamgyŏngslettene.
Goryeos viktigste militære kommandør, general Choe Yeong, konsulterte med general Yi Seong-gye og bestemte at for å redusere trusselen fra Ming-Kina, så skulle anti-Ming fraksjonen fjernes fra makta i hovedstaden Gaegyeong. Choe, støttet av Yi, sørget deretter å fjerne Yi In-im og hans støttespillere i et statskupp, der Choe selv overtok styringen av statsmakta.
Weishi

Weishi (kinesisk: 尉氏县; pinyin: Wèishì Xiàn) er et fylke i provinsen Henan i Folkerepublikken Kina. Den er understilt byprefekturet Kaifeng.
I 1999 var befolkningen på 836 023 innbyggere.

Kulturminner

Xingguotempelets pagode (尉氏兴国寺塔, Weishi xingguo sita) ble i 2006 tilføyd på Folkerepublikken Kinas liste over kulturminner.
Svein Olsen

Svein Eilif Olsen er en norsk tannlege, Rødt-politiker og tidligere fotballspiller for Bodø/Glimt. Av barndomsvenner blir han ofte kalt "Bubben". Han har store deler av sitt liv hatt sitt virke i Kabelvåg i Vågan kommune, men har de siste årene bodd i fødebyen Bodø, i bydelen Rønvika. Olsen satt i kommunestyret i Vågan for RV i flere perioder, og har også sittet på fylkestinget i Nordland i én periode. Han har også stått på førsteplass på Nordland RVs stortingsliste, og er nå representant i landsstyret til Rødt. Fra høsten 2007 har Svein Olsen sittet i bystyret i Bodø for Rødt.
Theryola

Utseende

En nokså stor (19-25 millimeter), avlang, blankt svart praktbille. Pronotum er rundet, tett og kraftig punktert. Dekkvingene har tette rader av grove, litt kantete punkter.

Levevis

De voksne billene besøker gjerne blomster.

Utbredelse

Slekten er kjent fra Kina (Yunnan).
Wilhelm Friedrich Ernst Bach

Liv

Wilhelm Friedrich fikk den første musikkundervisningen av sin far, Johann Christoph Friedrich Bach. Fra 1778 av underviste onkelen Johann Christian Bach i London ham, og snart opparbeidet han seg et ry som solist og klaverlærer i byen. Etter onkelens død i 1782, reiste Wilhelm til Paris og Nederland, og ble senere Musikdirektor i Minden. I 1789 kalte kong Fredrik Vilhelm III av Preussen ham til Berlin, der han var cembalist hos dronning Frederike av Hessen-Darmstadt. Hun døde i 1805, og Bach fikk samme stilling hos dronning Louise av Mecklenburg-Strelitz, og var dessuten musikklærer for den prøyssiske prinsen.
Etter at dronning Luise døde i 1811, trakk Bach seg fra alle sine embeter. Prins Heinrich, bror av kong Fredrik Vilhelm III av Preussen, bevilget ham en livslang pensjon på 300 Reichstaler.
Da det gamle Bach-minnesmerket i Leipzig ble avduket 23. april 1843, var Wilhelm Friedrich Ernst Bach til stede som  Johann Sebastian Bachs siste mannlige etterkommer. Under denne tilstelningen ble han kjent med Robert Schumann og Felix Mendelssohn Bartholdy. Schumann skrev i sitt tidsskrift Neue Zeitschrift für Musik at Bach var «Bortsett fra [J.S.] Bach feiret man den eneste av hans barnebarn som fortsatt, en fremdeles sprek 84-åring med snøhvitt hår og uttrykksfulle trekk, som var kommet fra Berlin sammen med hustru og to døtre. Ingen kjente til ham på forhånd, selv ikke Mendelssohn, som hadde bodd i Berlin lenge og befattet seg så mye med J.S. Bach.»
Wilhelm Friedrich Ernst Bach er gravlagt på II. Sophien-Friedhof i Berlin-Mitte.

Musikk

Av Bach er det bevart klavermusikk, blant annet tre klaverkonserter, én konsert for to klaver og annet. Dessuten to symfonier, to orkestersuiter, én divertimento, én sekstett, én triosonate for to fløyter og cello, lieder og kantater. Dreyblatt i F-dur er et spesielt seks-hendig stykke der ytterstemmene spilles av en utøver som sitter i midten, flankert av to kvinnelige ledsagere som spiller midt på klaviaturet.
Rongevær

Rongevær er et øysamfunn som ligger lengst nordvest i Austrheim kommune helt nordvestligst i Hordaland fylke. Øysamfunnet ligger like øst for hovedskipsleden i Fedjefjorden og rett sør for innseilingen til Mongstad. Rongevær er navnet på en av matrikkelgårdene i den tidligere skolekretsen, og det lille bygdesenteret med butikk, post, båtanløp og skole lå dels på øyer som tilhørte gården Rongevær. Rongevær var navnet på poststedet. De andre gårdene er Krossøy, Langøy og Sævrøy. Øysamfunnet kalles oftest Øyane lokalt i Austrheim. 
Rongevær eller Øyane var lenge egen skolekrets, og skolehuset lå på en egen øy. Alle elever måtte transporteres i båt. Skolen ble nedlagt ca. 1990, etterat de fleste gårdene i kretsen hadde fått vei til kommunesenteret. Rongevær gamle skole eies fremdeles av Austrheim kommune, og drives som kurs- og fritidssenter. 
I dag har øysamfunnet Rongeværet veiforbindelse til resten av kommunen. Fylkesvei 568 er lagt på en rad øyer fra gården Rebnor på Fosnøyna og ender på fergeleiet på Sævrøyna, og herfra er det fergeforbindelse til øykommunen Fedje. Også Krossøy og Langøy har veiforbindelse via fylkesvei 568.  
Øya Rongevær med tidligere gårdsbebyggelse er atskilt fra resten av øysamfunnet ved et åpent havstykke, og er uten veiforbindelse. Denne gården ble fraflyttet på 1970-tallet.
Pseudeuophrys erratica

Utseende

Den er en forholdsvis liten edderkopp, mellom 3 og 4 millimeter lang. Kroppen er todelt i en bakkropp (abdomen) og en forkropp (prosoma eller cephalothorax). Hodet har åtte øyne, to uvanlig store midt foran, og to litt mindre på hver side. De resterende fire øynene er plassert på siden av hodet. Hoppeedderkoppene skiller seg ut ved at de har evnen til i en viss grad å fokusere blikket.
Mange av de små hoppeedderkoppene er ganske like hverandre. For sikker artsbestemmelse kreves ofte nærmere undersøkelse av de kjønnsmodne edderkoppens genitalier, hos hunner epigynet og hos hanner pedipalpenes siste ledd. I Norge finnes bare Pseudeuophrys erratica i denne slekten, så artsforveksling burde ikke være et problem.